Evrópusambandsríkin hafa komist að samkomulagi um leiðir til að draga úr gasnotkun um fimmtán af hundraði fyrir veturinn. Með því er ætlunin að draga úr þörf þeirra fyrir rússneskt gas.
Ríki Evrópusambandsins hafa komist að pólitísku samkomulagi um að minnka gasnotkun um fimmtán af hundraði áður en vetur gengur í garð. Markmiðið er að draga úr þörf Evrópuríkja fyrir rússneskt gas. Rússar ætla að skera gasdælinguna niður um helming frá morgundeginum.
Ráðherraráð ESB tilkynnti í dag um samkomulagið. Ekki var farið út í útfærsluna, einungis sagt að ástæðan væri viðbrögð við mögulegum truflunum á afhendingu jarðgass frá Rússum, sem stöðugt notuðu gasið sem vopn gegn Evrópuríkjum. Claude Turmes, orkumálaráðherra Lúxemborgar, greindi frá því á Twitter að Ungverjar hefðu lýst sig andvíga áætluninni, einir ESB-þjóða. - Utanríkisráðherra Ungverjalands fór einmitt til Moskvu í síðustu viku til að ganga frá samningum við Rússa um kaup á 700 milljónum rúmmetra af jarðgasi til viðbótar við það sem þeir fá nú þegar.
Rússneska ríkisgasfyrirtækið Gazprom tilkynnti í gærkvöld að gasflutningar til Evrópusambandsins yrðu frá morgundeginum skornir niður um helming frá því sem þeir voru í gær, mánudag. Það þýðir að þeir senda þá einungis um fimmtung af umsömdu gasi til viðskiptavina sinna í Evrópu. Ástæðan segir Gazprom að sé viðhaldsvinna við dælustöð. Ekki er vitað hvenær dælingin verður aukin á ný.
Volodymyr Zelensky, forseti Úkraínu, varaði í sjónvarpsávarpi sínu í gærkvöld við því að Rússar notuðu jarðgasið sem vopn í baráttu sinni gegn Evrópuríkjum. Hann hvatti til þess að efnahagslegar refsiaðgerðir gegn þeim yrðu hertar enn frekar vegna innrásar þeirra í Úkraínu.
Evrópusambandsríkin hafa komist að samkomulagi um leiðir til að draga úr gasnotkun um fimmtán af hundraði fyrir veturinn. Ætlunin er að minnka þörf þeirra fyrir rússneskt gas. 